Türgis, Poolas, Ungaris ja Slovakkias jätkuvatel naiste Euroopa meistrivõistlustel toimus eile edasipääsejate selgitamise osas tähtsaim mäng Ankaras, kui Soome alistas A-alagrupis 3:1 (21, 14, -22, 18) Prantsusmaa.
Soomlased vedas EM-finaalturniiril 42-aastase vahe järel võidule 25-aastane nurgaründaja Salla Karhu, kes tõi 19 punkti (+15). Muide, Soome liigas karjääri jätkav Karhu tegeles nooruses tõsiselt jäähokiga, ent tundis, et ei löö talialal läbi ja hakkas hoopis võrkpalli mängima.
Prantsusmaa näol on tegu küll 2015. aasta meeste Euroopa meistriga, ent nende naiskond pole küllaltki tugevast koduliigast hoolimata koondiste tasemel viimasel ajal läbi löönud. Enne tänavust aastat pääseti viimati EM-ile kuus aastat tagasi.
Soome, kes lõpetas EM-valikturniiri mäletatavasti E-alagrupis Eesti järel teisena, on nüüd edasipääsule väga lähedal, sest kerkis tabelis Prantsusmaast mööda, neljandaks. Viimases voorus mängib Prantsusmaa ülitugeva Türgiga, Soomet ootab aga ees Bulgaaria.
Viie päeva järel jätkavad EM-i kaotuseta Serbia, Türgi, Itaalia, Poola, Holland ja Saksamaa. C-alagrupis, kus Eesti kaotas eile 0:3 Hollandile, võitis Horvaatia 3:1 Rumeeniat ja kindlustas edasipääsu. Suure tõenäosusega langeb lisaks Eestile alagrupist välja korraldajamaa Ungari.